# Temple d'Afrodita (Epidaure)

El Temple d'Afrodita (grec antic: Ναὸς τῆς Ἀφροδίτης, Naos tēs Afroditēs), també conegut com a Temple L, fou un antic temple grec dedicat a Afrodita, a prop de l'Asclepièon d'Epidaure, o Santuari d'Asclepi a Grècia.

## Història

El santuari, interpretat com el Temple d'Afrodita d'Epidaure, es va construir a començament del període hel·lenístic, al voltant del 320-280 abans de la nostra era. A causa d'alguns dubtes sobre la interpretació que el santuari estava realment dedicat a Afrodita, l'edifici també s'ha estat denominat com a Temple L.
El temple és un dels primers exemples coneguts de temple pseudoperípter. Aquest tipus de temple es popularitzà més tard en l'arquitectura de l'Antiga Roma, en què sovint es copiava el Temple d'Afrodita d'Epidaure.

## Descripció

El temple era fora del Santuari d'Asclepi, a la banda de l'est, a l'oest del Santuari d'Apol·lo Maleata. L'edifici del temple presentava una singularitat arquitectònica: era un petit temple pròstil amb un naos pseudoperípter. El temple estava envoltat per quatre columnes als costats curts i set columnes als llargs. Cinc de les columnes dels costats llargs estaven unides de manera pseudoperíptera a la paret del naos, igual que les quatre columnes del costat de darrere. Les columnes restants formaven un pòrtic pròstil de quatre columnes d'ample i dues de profunditat al costat est del naos. Aquestes columnes de la façana eren d'estil jònic.
Les parets de dins del naos tenien cinc columnes als costats i quatre a la part posterior, gairebé fixes a la paret. Aquestes columnes eren d'estil corinti. A la zona del santuari s'ha trobat una escultura d'una Afrodita armada, que podria procedir del temple o dels voltants. Data del període hel·lenístic i sembla que la va esculpir Policlet el Jove. L'escultura es troba ara al Museu Arqueològic Nacional d'Atenes.
El temple s'havia construït damunt un crepidoma de quatre nivells. Una rampa en duia al pòrtic i a l'entrada per l'est.

## Referències

* 1 2 3 4 «Epidauros, Temple of Aphrodite (Temple L) (Building)» (en anglés). Projecte Perseus. [Consulta: 12 juliol 2024].
* 1 2 3 ; MacDonald, William L.; McAllister, Marian Holland (ed.); Stillwell «EPIDAUROS Peloponnesos, Greece» (en anglés). The Princeton Encyclopedia of Classical Sites. Princeton University Press [Princeton, N. J.], 1976 [Consulta: 12 juliol 2024].
* ↑ Lyttelton, Margaret. Baroque Architecture in Classical Antiquity (en anglés). Cornell University Press, 1974, p. 38-39 (Cornell Studies in Civil Liberty. Studies in ancient art and archaeology). ISBN 9780801407840.
* ↑ ; Versluys; Meyboom; Tekijä Bricault Nile into Tiber: Egypt in the Roman World (en anglés). Brill (editorial), 2006, p. 521 (Proceedings of the 3rd International Conference of Isis Studies, Leiden, May 11-14 2005. Religions in the Graeco-Roman World). ISBN 9789047411130.
* ↑ ; MacDonald, William L.; McAllister, Marian Holland (ed.); Stillwell «EPIDAUROS Peloponnesos, Greece» (en anglès). The Princeton Encyclopedia of Classical Sites. Princeton University Press [Princeton, N. J.], 1976 [Consulta: 12 juliol 2024].
* ↑ «Epidauros, Temple of Aphrodite (Temple L) (Building)» (en anglès). Perseus. [Consulta: 12 juliol 2024].